Անվան այլ կիրառումների համար տե՛ս՝ Ճահուկ (այլ կիրառումներ)

**Ճահուկ** (այժմ կոչվում է՝ ադրբ.՝ Cəhri - **Ջահրի**), նախկին հայկական գյուղ, ներկայում ադրբեջանաբնակ գյուղ Ադրբեջանի Հանրապետության կազմում գտնվող Նախիջևանի Ինքնավար Հանրապետության Բաբեկի շրջանում։ Գտնվում է շրջկենտրոնից 23 կմ հյուսիս, Ճահուկ գետի ափին, նախալեռնային տարածքում։ Բնակչությունը զբաղված է հացահատիկի ու բանջարեղենի աճեցմամբ և անասնաբուծությամբ։ Գյուղում կա երկու միջնակարգ դպրոց, երկու մանկապարտեզ, հինգ գրադարան, երեք մզկիթ, երեխաների երաժշտական դպրոց, մշակույթի տուն և հիվանդանոց։ Բնակչությունը 8,454 մարդ է։ Ճահուկ գյուղից հյուսիս-արևելք է գտնվում միջնադարի Իշըքլար բնակավայրը։

Աշխարհագրություն
----------------

Ներկայիս Ջահրի գյուղը գտնվում է Նախիջևան քաղաքից 15 կմ հյուսիս-արևմուտք, Նախիջևան գետից 4 կմ արևմուտք։

Պատմություն
-----------

Արշակունիների թագավորության ժամանակաշրջանում 700-ից 1000 տուն ունեցող Ճահուկը եղել է Շահապոնք (Շահապունիք) իշխանական տան ժառանգական տիրույթներից մեկը, Մեծ Հայքի Սյունիք նահանգի 14-րդ գավառի կենտրոնական ավանը։ X դարում ավանը վարչականորեն գտնվում էր Սյունյաց գահերեց իշխան Սմբատի իշխանության ներքո։ XII դարում Ճահուկ ավանը գավառի հետ միասին որոշ ժամանակ գտնվել են Համտունյաց տոհմի Ջուրջ և Խոսրովիկ ազատների իշխանության տակ, որոնք թաղվել են Ճահուկում։

Այնուհետև Ճահուկը Երնջակաբերդի և Նախիջևան քաղաքի Քալասրահ վայրի հետ անցնում են Օրբելյան իշխան Ելիկումի տիրապետության տակ։ Օրբելյաններից հետո Ճահուկն անցնում է Պռոշյան իշխաններին։ XVI-XVII դարերում գյուղը գտնվել է Նախիջևանի խանության կազմում, իսկ XIX դարի երկրորդ կեսինց՝ Երևանի նահանգի Նախիջևանի գավառի մեջ։

### Կրթություն

Ճահուկը հայտնի է եղել որպես առաջադեմ ու զարգացած գավառակենտրոն՝ իր բավական լավ հիմքերի վրա դրված առևտրով ու արհեստներով։ Գյուղում զարգացած են եղել մասնավորապես ներկարարությունը և կավագործությունը։ Ուշ միջնադարում Ճահուկի օրիորդաց և ծխական դպրոցները եղել են շրջանի հայտնի ուսումնական օջախներից։

Ծխական դպրոցը բացվել է 1867 թվականին և ընդմիջումներով գործել է մինչև 1905 թվականը։ Եղել է միադաս և ունեցել է տարեկան 50-ից 60 աշակերտ։ Դպրոցն ունեցել է նաև արհեստագործական և գյուղատնտեսական դասարաններ։

Ճարտարապետություն
-----------------

Գյուղում եղել է 2 եկեղեցի։ Սուրբ Շողակաթ վանքը կառուցվել է 1325-1330 թվականներին։ Գտնվել է գյուղի կենտրոնական թաղամասում։ Այն հիմնահատակ ավերվել է 1982 թվականին։

Սուրբ Հովհաննես եկեղեցին 1980-ականների տվյալներով կանգնուն է և գտնվում է գյուղի կենտրոնական թաղամասում։ Հորինվածքը եկեղեցին քառամույթ գմբեթակիր բիզիլիկա է, որը կազմված է ավագ խորանից, դահլիճից և ավանդատներից։ Մուտքը հարավային ճակատում է։ Ներսի պատերին կան XVIII-XIX դարերի թվագրվող որմնանկարներ։ Եկեղեցին վերանորոգվել է XV դարի կեսերին, XVII և XIX դարերում։ Ներկայումս անհայտ է եկեղեցու վիճակը։

Սուրբ Աստվածածին եկեղեցին կառուցվել է XIII դարում և գտնվել է գյուղամիջում։ 1990-ական թվականների դրությամբ ավերված է։

Գյուղի երեք մզկիթներն էլ կառուցվել են 19-20-րդ դարերում և գտնվում են գյուղամիջում։

Գյուղի տարածքից 6-7 կմ հյուսիս-արևմուտք գտնվել է Ճահուկի բերդը, որն այժմ ավերված է։ Այն կառուցվել է մ.թ.ա. 11-9-րդ դարերում, իսկ վերակառուցվել է մ.թ.ա. 9-8-րդ դարերում և հետագա շրջաններում։ Միջնաբերդը գտնվել է լեռնագագաթին։ Պարիսպները եղել են քարաշեն, որոնք այժմ ավերված են։

### Գերեզմանատուն

Գյուղի հարավարևելյան մասում պահպանվել է 10-19-րդ դարերում գործած գերեզմանատուն։ Մինչև 1940-ական թվականները գերեզմանատունը ունեցել է ավելի քան 500-600 տապանաքար, 1980-ականներին՝ միայն 150-155։ Տապանաքարերը հարթ և քառանկյունի են։ Արձանագիր տապանաքարերի թիվը կազմում է 36։ 1980-ականներին տապանաքարերի մի մասը տեղահան են արվել կամ թաղված են հողի շերտով։

Հայտնի անձինք
-------------

* Վարսենիկ Աղասյան (բանաստեղծուհի)
* Ղազար Ա Ջահկեցի (Ամենայն Հայոց կաթողիկոս, աստվածաբան)
* Ստեփանոս Սափան-Գյուլյան (հասարակական-քաղաքական գործիչ)
* Սեդրակ Առաքելյան (նկարիչ)
* Օրի Բունիաթյան (դերասան)
* Հայկ Հովակիմյան (հետախույզ)
* Գասպար Գասպարյան (քաղաքական գործիչ)
* Հովհաննես Ալթունյան (գյուղատնտես)
* Ազարիա Ջահկեցի (կաթոլիկ քահանա)
* Ռոզի Արմեն (երգչուհի, հոր՝ Խուրշուդ Հովհաննիսյանի կողմից)

Տես նաև
-------

* Սուրբ Հովհաննես եկեղեցի (Ճահուկ)
* Սուրբ Շողակաթ եկեղեցի (Ճահուկ)
* Ճահուկ (բերդ)

Ծանոթագրություններ
------------------

1. ↑  ANAS, Azerbaijan National Academy of Sciences (2005). *Nakhchivan Encyclopedia*. Vol. volume I. Baku: ANAS. էջ 107. ISBN 5-8066-1468-9. `{{cite book}}`: `|volume=` has extra text (օգնություն)
2. ↑  Ստ. Օրբելյան, Սյունիքի պատմությունը, ներածությունը և ծանոթագրությունները Ա.Ա. Աբրահամյանի, Եր. 1986, էջ 280
3. ↑  Ստ. Օրբելյան, Սյունիքի պատմությունը, ներածությունը և ծանոթագրությունները Ա.Ա. Աբրահամյանի, Եր. 1986, էջ 317
4. 1 2  «Ճահուկի մասին տեղեկություններ, էջ 121-122 (Այվազյան, Արգամ, «Նախիջևանի կոթողային հուշարձաններն ու պատկերաքանդակներն», Երևան, 1987 թվական)».
5. ↑  «Ճահուկ գյուղի կրթօջախների մասին տեղեկություններ, էջ 202 (Արգամ Այվազյան, «Նախիջևան։ Բնաշխարհիկ պատկերազարդ հանրագիտակ», Երևան, 1995 թվական)».
6. ↑  «Research on Armenian Architecture».(չաշխատող հղում)
7. ↑  [Սամվել Կարապետյան, Նախիջևան քարտեզագիրք, Երևան, 2012, էջ 30։
8. 1 2 3  Նախիջևանի ԻՍՍՀ հայկական հուշարձանները
9. ↑  Վարդանյան, Արտակ (2020 թ․ մայիսի 21). «ՌՈԶԻ ԱՐՄԵՆԻ ՆԱԽԻՋԵՎԱՆՅԱՆ ԱՐՄԱՏՆԵՐԸ». *Ազգ*.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * դ
* ք
* խ
Ադրբեջան Բաբեկի շրջան |
| --- |
|  |
| Վարչական կենտրոն՝ **Բաբեկ** |
|  |
| Արազ • Ներքին Բուզգով • Աշաղի Ուզունոբա • Բադաշխան • Բուլղան • Բզղոն • Ջավիդաբադ • Ճահուկ • Չեշմաբասար • Տիգեն • Քյարմաչաթաղ • Գյուլշանապատ • Կզնուտ • Հաջինիաթ • Հաջիվար • Քալբաօրուջ Դիզա • Քերիմբեկլու • Քյուլթափա • Ենիել • Մազրա • Նախըշնարգիզ • Նաջաֆալիդիզա • Ներամի երկաթգծի կայարանի ավան • Վասակակերտ • Պահեստ • Կահաբ • Ղարաջուղ • Կարակալա • Կարախանբեկլու • Կոշադիզա • Շաքարապատ • Սիրաբ • Շմրթա • Տամբատ • Խախ • Գայլակալ • Խալիլլու • Յարըմջա • Վերին Ուզունոբա • Զեյնադին | Բաբեկի շրջանը Ադրբեջանի քարտեզին |
|  |
| Պորտալ:Ադրբեջան |

 |